Ses maande later: Oorlog in Oekraïne se effek reeds verreikend‘n Winkelsentrum in die stad Kremenchuk is heeltemal verwoes. (Foto: STR/Ukraine emergency ministry press service/AFP) Die Oekraïne-konflik plaas baie druk op die humanitêre stelsel en kan ŉ blywende impak hê op die vermoë van organisasies om wêreldwyd op noodgevalle te reageer, het die Rooi Kruis Dinsdag gewaarsku. Die oorlog, wat ses maande gelede uitgebreek het, het mense “tot ŉ kritieke breekpunt gedryf”, sê Francesco Rocca, president van die Internasionale Federasie van die Rooi Kruis en Rooi Halfmaan-verenigings (IFRC). “Die verwoestende uitkringeffek word al hoe groter soos wat die konflik voortduur, met prysverhogings vir kos en brandstof en ŉ koskrisis wat al hoe meer vererger,” het hy in ŉ verklaring gesê. Die Rooi Kruis, wat nou meer as 100 000 plaaslike vrywilligers en personeel in Oekraïne en nabygeleë lande het, brei steeds sy humanitêre hulp uit. Die organisasie het gewaarsku dat, “selfs al kom die konflik môre tot ŉ einde, sal dit jare lank vat om die skade aan stede en huise en die impak op families te herstel”. Stygende inflasie en tekorte aan noodsaaklike produkte soos brandstof en kos in Oekraïne en buurlande beteken dat mense sukkel om basiese benodigdhede te bekostig. En die behoefte sal al hoe groter word soos wat die winter nader kom. “Dit gaan die moeilikste winter wees,” het Maksym Dotsenko, hoof van die Rooi Kruis in Oekraïne, in ŉ virtuele perskonferensie gesê. Rusland se inval op 24 Februarie in Oekraïne, een van die wêreld se grootste graanuitvoerders, het reeds ŉ impak op voedseltekorte in van die armste lande in die wêreld. Ondanks pogings om Oekraïne se graanuitvoere oor die Swartsee te vervoer, is die land se graanuitvoere reeds vanjaar 46% laer, het die IFRC bygevoeg. “Die massiewe daling het ŉ yslike impak op die Groter Horing van Afrika waar meer as 80 miljoen uiterste hongersnood beleef. Dit is die ergste voedselkrisis die afgelope 70 jaar.” Birgitte Bischoff Ebbesen, die IFRC se streekdirekteur vir Europa en Sentraal-Asië, waarsku dat hulp wêreldwyd toeneem te midde van die rimpeleffek van die konflik. “Die krisis plaas die hele humanitêre stelsel onder druk. Dit sal ŉ blywende impak hê op die kapasiteit van humanitêre organisasies en skenkers om elders op nood te reageer.”